钦定古今图书集成/方舆汇编/职方典/第1293卷 > 《申禁坑冶碑记》前人
## 钦定古今图书集成/方舆汇编/职方典/第1293卷 > 《申禁坑冶碑记》前人

郴在百重山中，民惟艰食是虞。一日二日雨，则粒不
通于市。官用赈之，犹惧不给，矧可崇聚游手以蚕食
之乎？若夫挺击啸呼之患，犹未论也。境内故有坑，大
率多产铁，岁解经课者是矣。昌黎所谓“白金之产”者，
今乌有之？贪夫嗜利，刮摩抉剔，指银之锱铢以眩于
有司，自作不靖，而不知祸之流于无穷也。累朝严禁，
“其有以夫铁坑经课之外，无问远近，其不可于郴境
而复开坑焉明矣。一或弛禁，则其害有不可胜言者”，
匪但葛藤坪也。葛藤坪磅礡百里，如前刻所纪小地
名至伙。景定三年，有邓雷玉者，请佃道塘三角山等
坑，当时受委试验，则郴簿符梦璧也，廉毅专笃，故雷
玉狡谋不得逞。明年，其族梦鱼包藏祸心，辄诣衡州
分司言状。永兴簿尉陈才举验其实，陈亦惟理是视，
疏其害以复于分司。梦鱼乃敢贿胥吏，脱文檄，啖涛
要寨巡检李俊以利，鸠集亡命，不复告州县，擅开浦
溪东落坑。不数月，夺人资粮，犁人田土，剽人牛马，甚
至有互招坑丁，两相杀害之事。居民为之流徙，行旅
为之退避。其族今有庚金者，继以冶司试验之牒至，
所请之地，虽曰黄芩白石，而实则葛藤坪焉。橚愀然
而作曰：“守职何在，不可当吾世而生。”厉阶亟用，告诸
台阁，抗章天朝，为郴民请命。居无何，大帅林公存、宪
使胡公大初并下令禁戢追捕，而泉冶府亦正辞以
申其禁焉。于是梦鱼之暴少息。于时胡公受命慷慨，
拔本塞源，昭白利害，恳款闻于朝。天子俞其请，诏冶
司立行停闭，而千里四民始有息肩之望。欣欣相告
曰：“患可弭矣。”呜呼！斯坑之禁，有道之朝所注意而不
靳者也。休哉！吾君吾相之惠于郴也哉！部使者之勤
于民也哉！胥保胥训，自今至于后日，尚可惟利是图，
以病民而咈于朝命乎？遂伐山石，摹省符于冶所著
颠末于碑阴。若其𫌨缕，已具诸郡奏并申省，兹不复
具列来者，尚有考于斯文也。景定五年三月丙子，朝
请郎知郴州军兼管内劝农营田事、节制屯戍军马
王橚谨书。